Amanebɔ a abɛtɔ dwa wɔ nhwehwɛmu bi a wɔyɛ faa nsuo a yɛnom ho wɔ Ghana ha ada no adi sɛ, ɛwom sɛ nsuo ho nsɛm retu mpɔn nkakrankakra deɛ, nanso ɔhaw kɛseɛ a yɛwɔ ne sɛ, ɛde rebɛsi saa berɛ yi, sɛ yɛyi nnipa du biara si hɔ, wɔn mu baako de simma aduasa bɛtwa kwan ansa na watumi anya nsu pa anom.
Bio nso, Ghanafoɔ bɛyɛ 11% na wɔda so ara nom nsuo a ɛho nte wɔ mmeaeɛ binom.
Wɔkyerɛ sɛ, afie ahodoɔ bɛyɛ 76% na wɔanhwɛ yie pa ara a, wɔbɛnom nsuo a mmoa ne nnipa agyanan asɛeɛ no. Yei yɛ awerɛhosɛm pa ara.
Bio nso, wɔkyerɛ sɛ, afie ahodoɔ bɛyɛ 4% na wɔtumi siesie nsuo yie ansa na wɔanom anaasɛ wɔde adi dwuma. Nanso afie bɛyɛ 93% deɛ, wɔnnya berɛ nsiensei nsuo a wɔnom no yie ansa na wɔanom anaa wɔde adi dwuma.
Ade foforɔ nso a wɔhunuiɛ ne sɛ, ahiafoɔ pa ara na wɔnom nsuo a ɛnyɛ papa, ɛnna ahiafoɔ no nso dɔɔso kyɛn adefoɔ a wɔtumi siesie nsuo yie ansa na wɔanom no.
Afei nso, amantam binom wɔ hɔ a, nnipa a wɔwɔ mu no brɛ ansa na wɔanya nsu pa anom. Wɔka sɛ, wofa Atifi Mantam no sɛ nhwɛsoɔ a, nnipa a wɔtete hɔ bɛtumi de simma bɛyɛ aduasa na atwa kwan akɔpɛ nsu pa. Nanso nnipa a wɔwɔ Nkran Mantam no mu deɛ, wɔmmrɛ saa ansa na wɔanya nsu pa anom.
Adeɛ baako nso a ama nsu pa ho ayɛna ama afie binom ne sɛ, nnipa dodoɔ no ara adwene yɛ wɔn sɛ, nsukɔ yɛ mmaa ne mmɔfra nko ara adwuma. Yei nti, sɛ anka wɔbɛboa akɔsa nsuo yi bi aba fie ama obiara anya bi anom no, wɔbɛtwɛn sɛ mmaa ne mmɔfra no mmom bɛfiri baabi a wɔkɔeɛ biara aba fie ansa na wɔakɔpɛ nsuo akyiri kwan ama obiara anya bi anom. Saa suban ne adwene yi nyɛ papa koraa, na ɛmmoa mma asetena ntu mpɔn.
Nkuro ahodoɔ a ɛwowɔ nkuraaseɛ no mu nso, ɛtɔ da a, nsu pa a wɔsa nom no tumi twa. Yei nti, anyɛ yie koraa no, ɛtumi twentwɛn nsu pa a wɔbɛnya anom no ase bɛyɛ simma aduasa.
Ɛwom sɛ Ghana rebɔ ne ho mmɔden biara sɛ ɔbɛdi nsuo ho haw ahodoɔ yi ho dwuma deɛ, nanso wɔnhyɛɛ da nyɛɛ nhyehyɛeɛ pa biara ntoo hɔ a, ɛbɛma wɔatumi de nneɛma agugu akwan mu na sɛ wɔtu nsuo wɔ baabi a, nsuo no antwa anaa ansɛe amma ɔmanfoɔ no ho ankyere wɔn bio.
Ne saa nti, ɛsɛ sɛ wɔdi kan de nneɛma gugu akwan mu na ama wɔn anamɔntuo biara atumi atim sɛdeɛ ɛsɛ. Afei nso, ɛsɛ sɛ wɔyɛ nhwehwɛmu kɔ akyiri na wɔhunu sɛdeɛ ɔmanfoɔ asetena teɛ, na ama wɔatumi de nneɛma a ɛbɛma wɔn astena atu mpɔn no ama wɔn.
Wɔbɛtumi nso asrɛ akuo ahodoɔ binom a wɔboa ma nnipa asetena tu mpɔn no hɔ mmoa ama wɔde wɔn ho agye asɛm yi mu. Saa akuo yinom bɛtumi atutu nsuo wɔ mmeaeɛ binom a ɛho hia sɛdeɛ nnipa a wɔwɔ hɔ no nso bɛtumi anya nsu pa anom.
Yɛtumi boa ma nsuo ho nsɛm tu mpɔn a, ɛbɛma yɛn ahonidie ne yɛn apɔmuden atu mpɔn pa ara.
